’Jaꞌan thi ndua ntha uva,
ko Ndudana thi ncheꞌe xra ngain ntha.
Ko kain chaan ntha uva dajonꞌa thuchjuin,
Ndudana tsunchrijin ntha,
ko kain chaan ntha dajon thuchjuin Ndudana sincherua ntha ixin sajon ntha icha thuchjuin.
Ko jaꞌa ra ukurua ra ixin thi juajna jaꞌan kjuaguꞌa ra.
Ko dinthe ra ngajin na ko jaꞌan sariꞌi ngajin ra.
Jañaa inchin naa chaan ntha uva chroꞌa sajon thuchjuin,
ja̱ jitsexinꞌa nganito ntha jieto,
jañaa jaꞌa ra kaxon chroꞌa sincheꞌe ra thi jian,
ja̱ sintheꞌa ra ngajin.
’Jaꞌan ntha uva na ko jaꞌa ra chaan ntha,
ko thi chujni deꞌe ngajin na ko jaꞌan ngain jeꞌe,
jeꞌe dajon tsjé thuchjuin,
aro ja̱ sachrjendana ni ra xruꞌin sincheꞌe ra.
Ko thi deꞌa ngajin na,
jeꞌe xraa chaan ntha xruꞌin xree ke ndadanka na̱ ko dixema,
ko thjejo na̱ ko tja na̱ ngathe xruꞌi ixin che ntha.
’Ko ja̱ sinthe ra ngajin ko thi ndathjo ra seꞌe ngain ansean ra,
nchao danchia ra kain thi sinao ra ko sayéꞌe ra.
Ko Ndudana tusayeꞌe ndo are jaꞌa ra dajon ra tsjé thuchjuin,
ko tjaago ra jian ixin ndua jaꞌa ra ruena ni ra.
Jañaa inchin Ndudana thjueꞌna ndo,
jañaa kai thjuaꞌa ra,
mexinxin thinthueꞌa ra thi jaꞌan anto thjuaꞌa ra.
Ja̱ dithikaon ra thi jaꞌan thetuꞌan ra,
yaa ruchro ixin jaꞌa ra thinthueꞌa ra thi jaꞌan thjuaꞌa ra,
jañaa inchin jaꞌan dithikaꞌon thi thetunna Ndudana ko jeꞌe ndo thjue na ndo.
’Jaꞌan ndathjo ra kain jiꞌi ixin ruchaꞌa ra inchin chaꞌna jaꞌan,
ko ruxethjaxin thi ruchaꞌa ra.
Ko jiꞌi thi thetuꞌan jaꞌan,
ixin ruthjueꞌe choo ra,
inchin jaꞌan thjuaꞌa ra.
Ko thi anto thjueꞌe choo ni,
mee xraago are xrajon ni seꞌen ni ixin thi jian xrakao ni.
Jaꞌa ra chujni jian dakjiꞌan,
ja̱ sithikaon ra thi jaꞌan thetuꞌan.
Jaꞌan isinthaginꞌa ra ni ncheꞌe xrana ixin thi ncheꞌe xra nueꞌa keꞌe ncheꞌe xi najnii.
Aro jaꞌan nthagiꞌin ra chujni jian dakjiꞌan ixin kain thi kuian ngain Ndudana,
jaꞌan binthanuꞌa ra.
Jaꞌa ra kuinchienaꞌa ni ra,
jaꞌan thi kuinchiaꞌa ra jaꞌa ra ko kuetuꞌan ra thji ra ko ncheꞌe ra xraa chaan ntha uva dajon tsjé thuchjuin,
ko thuchjuin mee see tsunchrjeꞌen tho.
Ko jañaa kain thi sanchieꞌe ra Ndudana kunixin juachaxinna,
jeꞌe ndo ruchjaa ra ndo.
Ko jiꞌi thi jaꞌan thetuꞌan ra:
Thjueꞌe choo ra.